पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. महर्षि दयानंद विश्वविद्यालय में 13 साल पहले रिजल्ट ब्रांच में रिकार्ड से छेड़छाड़ कर बीए की फर्जी मार्कशीट जारी करने के मामले में गुरुवार को अदालत ने फैसला सुनाया। एसीजेएम अनिता दहिया की कोर्ट ने रिजल्ट ब्रांच के तत्कालीन अधीक्षक सहित 7 कर्मचारियों और 5 छात्रों को तीन-तीन साल कैद व 3-3 हजार रुपए जुर्माने की सजा सुनाई है।
उप जिला न्यायवादी बिजेंद्र राणा ने बताया कि 20 अप्रैल 2000 में पुलिस को शिकायत मिली कि भिवानी निवासी प्रवीण कुमार ने फर्जी तरीके से अंक बढ़वाकर एमडीयू से बीए की डिग्री हासिल की है। जांच में पाया गया कि विवि की रिजल्ट ब्रांच के रिकार्ड में हेराफेरी करके भिवानी के प्रवीण के साथ-साथ नांदल गांव निवासी संदीप, सोनीपत जिले के खंदराई निवासी अजीत, झज्जर जिले के चिमनी निवासी केहर सिंह व खरावड़ निवासी प्रवीण को भी फर्जी मार्कशीट दी गई हैं। इसके लिए तत्कालीन शाखा अधीक्षक गुलाब सिंह, सहायक शीशपाल व शाखा के अन्य कर्मचारी कृष्ण कुमार, श्रीओम, राजेंद्र, कलीराम व रामसिंह दोषी मिले।
पुलिस रिकार्ड से छेड़छाड़ नहीं कर सकी साबित
पुलिस यह साबित नहीं कर सकी कि उक्त कर्मचारियों ने रिकार्ड से छेड़छाड़ की है, लेकिन रिकार्ड दोषी करार कर्मचारियों के कब्जे में ही रहता था। ऐसे में जिम्मेदारी उनकी बनती है। विवि के सात कर्मचारियों व पांच छात्रों के खिलाफ धोखाधड़ी, रिकार्ड में छेड़छाड़ व फर्जी मार्कशीट तैयार करने का मामला दर्ज कर उन्हें गिरफ्तार कर लिया है, लेकिन बाद में जमानत मिल गई।
मामले की जिला अदालत में तभी से सुनवाई चल रही थी। गुरुवार को एसीजेएम अनिता दहिया ने सभी आरोपियों को दोषी करार देते हुए सजा सुनाई। इसमें विवि के सातों कर्मचारियों को आईपीसी की धारा 420 के तहत दो-दो साल कैद व 2-2 हजार रुपए जुर्माना, 467 व 468 में तीन-तीन साल कैद व तीन-तीन हजार रुपए जुर्माने की सजा दी गई। दोनों सजा एक साथ चलेंगी। वहीं, अदालत ने पांचों छात्रों को धारा 471 के तहत दोषी मानते हुए 3-3 साल कैद व 3-3 हजार रुपए जुर्माने की सजा दी है।
आगे क्या: 5 जुलाई तक अपील का समय
सुप्रीम कोर्ट के निर्णय के तहत तीन साल या इससे कम सजा होने पर दोषी अगर याचिका दायर करता है तो अदालत साथ-साथ जमानत दे सकती है। गुरुवार को सभी 12 दोषियों ने सजा सुनाए जाने के तुरंत बाद जमानत याचिका दायर की। अदालत ने मंजूर करते हुए उन्हें जमानत पर छोड़ दिया। अब दोषी करार कर्मचारी व छात्र 5 जुलाई तक ऊपरी अदालत में फैसले को चुनौती दे सकते हैं।
थाने के बंद कमरे में होगी उत्तर पुस्तिकाओं की फोटो कॉपी
रोहतक. एमडीयू के बहुचर्चित उत्तर पुस्तिका घोटाले में अर्बन एस्टेट थाने में रखी 2189 उत्तर पुस्तिकाओं की फोटो कॉपी पुलिस की निगरानी में कराई जाएगी। गड़बड़ी से बचने के लिए पुलिस ने यह फैसला लिया है। फोटोकापी थाने के बंद कमरे में होगी और इस दौरान थाने में केवल पुलिस व एमडीयू के अधिकारी ही मौजूद रहेंगे। इस काम के लिए अभी तक दिन तय नहीं किया गया है।
फरवरी माह में एमडीयू के प्रशासनिक भवन की छत पर मिली 2189 उतर पुस्तिकाएं फिलहाल पुलिस के कब्जे में हैं। एमडीयू की याचिका पर अदालत ने पुलिस को मूल उत्तर पुस्तिकाओं की फोटो कॉपी एमडीयू को सौंपने के आदेश दे रखे हैं, लेकिन फैसले के एक सप्ताह बाद भी एमडीयू की ओर से कोई कापियां लेने नहीं पहुंचा है। उधर, अर्बन एस्टेट थाना पुलिस ने फैसला लिया है कि फोटो कॉपी के लिए उत्तर पुस्तिकाएं एमडीयू के हवाले नहीं की जाएंगी।
पुलिस को आशंका है कि उत्तर पुस्तिकाएं थाने के बाहर जाने पर गड़बड़ी हो सकती है। मामले की गंभीरता को देखते हुए थाने के एक बंद कमरे में ही फोटो कापियां कराई जाएंगी। इस दौरान पुलिस के जवान हर गतिविधि पर नजर रखेंगे। किसी भी बाहरी व्यक्ति को कमरे में जाने की इजाजत नहीं होगी। पुलिस सुरक्षा के बीच ही उत्तर पुस्तिकाओं की फोटोस्टेट कॉपियां विश्वविद्यालय में पहुंचाई जाएंगी।
एक माह देरी से आएगा परिणाम
कापियां लेने में बरती जा रही ढील के चलते 2189 विद्यार्थियों का परीक्षा परिणाम एक माह देरी से आएगा। कॉपियां मिलने के बाद मू्ल्यांकन किया जाएगा। उसके बाद ही परिणाम जारी किया जाएगा। उधर एमडीयू अधिकारियों का दावा है कि कॉपियां मिलने के 15 दिन बाद ही परिणाम जारी कर दिया जाएगा। उत्तर पुस्तिकाओं से छेड़छाड़ करने वाले 69 विद्यार्थियों का परीक्षा परिणाम जारी नहीं किया जाएगा।
तीन माह बाद भी तीन अभियुक्त पकड़ से दूर
उत्तर पुस्तिका घोटाले में पुलिस सात लोगों को गिरफ्तार कर चुकी है। इनमें एमडीयू सुरक्षा शाखा का गार्ड यशवंत सिंह, गोपनीय शाखा का अधीक्षक सुरेंद्र मराठा, क्लर्क सुनील कुमार, दो निजी कालेजों के प्रोफेसर तेजेंद्र व रविंद्र, साहिल गेरा, प्रेम नगर निवासी विकास दांगी शामिल हैं। वहीं पुलिस जांच के दौरान सेक्टर 3 निवासी रवि जैमिनी, मंजीत व राजेश के नाम भी सामने आए, लेकिन तीन माह बाद भी पुलिस इनको पकड़ने में नाकाम रही है। पुलिस का कहना है कि तलाश जारी है।
हमें आशंका है कि बाहर से फोटो कॉपी कराने में गड़बड़ी हो सकती है, इसलिए पुलिस किसी भी तरह का जोखिम नहीं लेना चाहती। एमडीयू की ओर से अभी तक कोई उत्तर पुस्तिका लेने नहीं आया है, जिस दिन आएंगे कापियां उपलब्ध कराई जाएंगी।
जयनारायण वर्मा, थाना प्रभारी अर्बन एस्टेट।
एमडीयू उत्तर पुस्तिकाओं की फोटो कॉपी लेने को तैयार है। नगर निगम चुनाव के चलते पुलिस व्यस्त रही, इसलिए देरी हुई। जल्द ही उत्तर पुस्तिकाओं की फोटो कॉपी पुलिस से ली जाएगी। कॉपियां मिलने के 15 दिन में परिणाम जारी कर दिया जाएगा।
डा. बीएस सिंधु, परीक्षा नियंत्रक।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn